Document ID: /fineweb-2-swissfilter-quality_10-filterrobots/filtered/01338.jsonl.gz/6

Keretmegállapodás a második svájci-magyar együttműködési programról
A második Svájci-Magyar Együttműködési Program keretmegállapodásának hivatalos aláírására 2022. november 8-án került sor, Svájc képviseletében Jean-François Paroz nagykövet és Magyarország képviseletében Dr. Navracsics Tibor területfejlesztési miniszter részéről, az egyes uniós tagállamok számára biztosított második svájci hozzájárulás részeként. A keretmegállapodás 2023. január 26-án lépett hatályba. Az aláírt angol nyelvű keretmegállapodás szövege az alábbiakban olvasható.
A Svájci-Magyar Együttműködési Program célja a magyarországi gazdasági és társadalmi egyenlőtlenségek csökkentése. A program tematikus programok és projektek formájában biztosít támogatást, nyolc különböző szakterületen. Az intézkedések többségének megvalósítására nem kormányzati szervezetekkel együttműködésben kerül sor, és több programban svájci partnerszervezetek is részt vesznek.
A keretmegállapodás aláírása Svájc és Magyarország nagymúltú együttműködésére épül. A megállapodás meghatározza a svájci hozzájárulás célját, formáját, területi hatályát és felhasználásának módját, valamint a végrehajtásra vonatkozó legfontosabb rendelkezéseket.
A keretmegállapodás "Országspecifikus tartalom" megnevezésű melléklete bemutatja a hozzájárulás tematikus és földrajzi megoszlását, a Svájc és Magyarország által elfogadott egyedi szabályokat, valamint a Svájci-Magyar Együttműködési Program és a támogatási intézkedések végrehajtásában részt vevő szervezetek felelősségi és feladatmegosztását.